Побољшајте композицију фотографије исецањем њених делова.

# Исецање

Да бисте смањили област фотографије и усмерили пажњу посматрача на мањи део, користите алат за исецање. Алат за исецање је доступан само у режиму целог прозора или преко целог екрана.

Двапут кликните на фотографију да уђете у режим целог прозора, а затим притисните дугме Исеци на палети алата.

Бели оквир, правоугаоник за исецање, појавиће се преко фотографије. Светлији део фотографије унутар правоугаоника представља како ће фотографија изгледати када је исечете.

Ако поставите курсор у средину оквира, можете га померати. Ако превучете ивице оквира, можете му подесити величину. Док померате и подешавате оквир за исецање, видећете четири линије унутар њега, попут мреже за икс-окс. То су линије правила трећина.

Такође можете ограничити оквир за исецање на неку од уобичајених величина. Изаберите величину са падајућег списка која вам одговара. Ако притисните дугме за извртање поред њега, усмерење ограничења ће се променити (из положеног у усправно).

Када будете задовољни контуром исецања, примените је притиском на дугме Исеци. Фото-бунар ће приказати исечену фотографију.

Ако се предомислите, поново притисните дугме Исеци и фино подесите исечак.

Ако притиснете Откажи уместо Примени, Фото-бунар ће вратити претходне димензије исецања фотографије.

# Шта је правило трећина?

Правило трећина вам помаже да изаберете пријатну композицију за фотографију.

Замислите да је сцена подељена на мрежу 3x3 са две подједнако размакнуте усправне линије и две подједнако размакнуте водоравне линије. Према овом правилу, већа је вероватноћа да ћете добити пријатну композицију ако поравнате главне карактеристике (попут хоризонта или тела особе) са једном од линија. Обраћање пажње на начин на који карактеристике теку из једног дела мреже у други такође може помоћи.

Исецање фотографије тако да буде у складу са правилом трећина често резултира визуелно привлачнијом сликом.

Исецање фотографије, коришћењем линија „правила трећина“ ради побољшања композиције.