Бір уақытта түсірілген фотосуреттерді бірге топтаңыз. Оқиғалардың атын өзгертуді, біріктіруді және сұрыптауды үйреніңіз.

# Оқиғалар

Оқиға — бұл шамамен бір уақытта түсірілген фотосуреттер тобы. Фотосуреттерді импорттаған кезде Shotwell әр фотосуреттің қашан түсірілгенін тексереді. Содан кейін ол фотосуреттерді оқиғаларға топтастырады.

Фотосуреттеріңізді күні бойынша реттелген түрде көру үшін бүйірлік панельден Оқиғалар тармағын таңдаңыз. Егер бүйірлік панельден айды немесе жылды таңдасаңыз, негізгі терезеде оқиғалар тізімі көрсетіледі. Сол уақыт аралығында түсірілген барлық фотосуретті көру үшін оқиғаны екі рет шертіңіз.

Егер фотосуретте ендірілген күн/уақыт ақпараты болмаса, Shotwell оны автоматты түрде ешқандай оқиғаға орналастыра алмайды. Бұл жағдайда фотосурет бүйірлік панельден қолжетімді Оқиғасыз көрінісінде пайда болады. Сіз фотосуретті төменде сипатталғандай кез келген оқиғаға жылжыта аласыз.

# Оқиғалардың атын өзгерту

Оқиғаға күні бойынша емес, ат бойынша атау беру үшін оқиғаны таңдап, Оқиғалар Оқиға атын өзгерту... тармағын шертіңіз және жаңа атты енгізіңіз. Оқиға атын өзгертудің тағы бір жолы — оның бүйірлік панельдегі атын екі рет шерту; жаңа атты теріп, Enter басыңыз.

# Фотосуреттерді оқиғалар арасында жылжыту

Фотосуреттер бастапқыда күні бойынша оқиғаларға топтастырылғанына қарамастан, оларды оқиғалар арасында жылжыта аласыз. Ол үшін кез келген фотосуретті бүйірлік панельге сүйреп апарып, оны оқиғаның үстіне тастаңыз.

# Оқиғаларды жасау және біріктіру

Жаңа оқиға жасау үшін жаңа оқиғада болғанын қалайтын фотосуреттерді таңдап, Оқиғалар Жаңа оқиға тармағын шертіңіз.

Оқиғаларды біріктіру үшін бүйірлік панельден Оқиғалар тармағын таңдаңыз, содан кейін Ctrl пернесін басып тұрып, негізгі терезе аймағында біріктіргіңіз келетін оқиғаларды шертіңіз. Соңында, Оқиғалар Оқиғаларды біріктіру тармағын шертіңіз.

# Оқиғаларды сұрыптау

Оқиғалар бүйірлік панельдегі ағаш құрылымында, оқиғадағы ең ерте түсірілген фотосуреттің жылы мен айы бойынша реттеліп көрсетіледі. Оқиғаларды сұрыптау ретін өзгерту үшін Көрініс Оқиғаларды сұрыптау тармағын шертіп, өсу немесе кему ретін таңдаңыз.

# Әр оқиғаны көрсету үшін пайдаланылатын фотосуретті өзгертіңіз

Егер бүйірлік панельдегі Оқиғалар тармағын таңдасаңыз, әр оқиғаны білдіретін жалғыз фотосуретті көресіз. Бұл негізгі фотосурет деп аталады.

Үнсіз келісім бойынша, Shotwell әр оқиғадағы бірінші фотосуретті оның негізгі фотосуреті ретінде пайдаланады. Басқа негізгі фотосуретті пайдалану үшін фотосуретті таңдап, Фотосуреттер Оқиға үшін негізгі фотосурет қылу тармағын таңдаңыз.