Промените изложеност, засићеност, нијансу и сенке фотографије.

# Подешавања боје

Дугме Подеси отвара плутајући прозор са хистограмом и клизачима за подешавање изложености, засићености, нијансе, температуре и сенки фотографије. Хистограм такође има клизаче за смањење горњег и доњег прага интензитета фотографије, чиме се проширује контраст средњег опсега.

Дугме Побољшај дотерује хистограм и клизаче сенки како би се побољшао квалитет фотографије.

Када вам се боје и контраст фотографије допадну, притисните У реду да сачувате измене. Поништи ће вратити слику у изворно стање. Откажи одбацује све измене које сте направили.

# Шта раде подешавања боје?

## Изложеност

Мења осветљеност како би изгледало као да је фотографија била изложена дуже или краће време. Користите ово да исправите недовољно или превише изложене фотографије.

## Контраст

Мења контраст фотографије. Користите га да исправите „равне“ фотографије или фотографије где се разлика између светлих и тамних делова чини превеликом.

## Засићење

Мења колико јарко боје изгледају. Ако ваша фотографија изгледа сиво и испрано, покушајте да повећате засићеност. Ако боје изгледају превише јако, покушајте да је смањите.

## Нијанса

Ово боји фотографију одређеном нијансом. Корисно је за исправљање фотографија снимљених са погрешним подешавањем равнотеже беле боје, које обично имају неприродан прелив боје. На пример, фотографије снимљене напољу са равнотежом беле постављеном на „Волфрам“ могу имати плави прелив.

## Температура

Мења колико „топло“ или „хладно“ слика изгледа. Користите ово да бисте, на пример, хладне, депресивне сцене учинили живљим.

## Тамни делови

Ово чини да сеновити делови изгледају светлије. Користите ово да бисте детаље учинили видљивијим ако су заклоњени тамом сенке.

## Праг интензитета (клизачи на хистограму)

Ови клизачи мењају колико је светла најсветлија бела и колико је тамна најтамнија црна. Користите их да промените контраст фотографије. Фотографије које изгледају испрано требало би да имају нарочиту корист од мењања ових подешавања.