Одржавајте библиотеку Фото-бунара усклађеном са датотекама фотографија на диску.

# Датотеке фотографија

Свака фотографија у библиотеци Фото-бунара одговара датотеци сачуваној на вашем тврдом диску. Фото-бунар има неколико могућности које вам помажу да одржавате библиотеку Фото-бунара и датотеке на диску усклађеним.

# Коришћење произвољног шаблона директоријума

Фото-бунар вам омогућава да наведете како ће именовати директоријуме у вашој библиотеци. То можете учинити променом подешавања за Структуру директоријума и Шаблон у прозорчету Поставке. Можете користити већ изабрани шаблон, или изабрати Произвољно и уписати ваш сопствени.

Доступни симболи за шаблон директоријума почињу знаком % (проценат). Вредности које ови симболи производе зависе од локалитета, тако да оно што видите на вашем рачунару може да се разликује од примера испод.

| Симбол | Значење | Пример
| %Y. | Година: потпуно | 2011
| %y | Година: две цифре | 11
| %d. | Дан у месецу са водећом нулом | 03
| %A | Име дана: потпуно | Среда
| %a | Име дана: скраћено | Сре
| %m | Број месеца са водећом нулом | 02
| %b | Назив месеца: скраћени | Феб
| %B | Назив месеца: пуни | Фебруар
| %I | Сат: 12-часовни формат | 05
| %H | Сат: 24-часовни формат | 17
| %M | Минут | 16
| %S | Секунда | 30
| %p | Пре подне или по подне | поподне

Доступни су и други симболи; погледајте упутство за „strftime“ покретањем наредбе man strftime ако вам је потребан неки који овде није наведен.

# Аутоматски увоз фотографија

Фото-бунар може аутоматски да увезе нове фотографије које се појаве у директоријуму библиотеке. (Директоријум библиотеке је обично директоријум Слике у вашој личној фасцикли; можете променити његову локацију у прозору Поставке.)

Да бисте омогућили аутоматски увоз, означите поље Прати директоријум библиотеке за новим датотекама у прозору Поставке.

Фото-бунар такође може да прати симболичке везе унутар аутоматски увезених директоријума.

# Аутоматско преименовање увезених фотографија у мала слова

Фото-бунар може аутоматски да промени називе датотека увезених фотографија у мала слова. Да бисте то омогућили, изаберите Уреди Поставке, и у прозору Поставке, означите поље Преименуј увезене датотеке у мала слова.

# Уписивање метаподатака у ходу

Подразумевано, Фото-бунар не мења датотеке фотографија, чак ни када уређујете фотографије или мењате њихове ознаке или наслове. Фото-бунар бележи ове измене само у сопственој бази података.

Да бисте променили ово понашање, можете означити поље Упиши ознаке, наслове и остале метаподатке у датотеке фотографија у прозорчету Поставке. Када је ова опција омогућена, Фото-бунар ће уписати следеће метаподатке у већину датотека фотографија кад год их промените у Фото-бунару:

наслови

ознаке

оцене

подаци о ротацији

време/датум

Фото-бунар чува ове податке у датотекама фотографија у EXIF, IPTC и/или XMP формату. Имајте у виду да Фото-бунар може да пише само у датотеке фотографија у JPEG, PNG и TIFF формату, а не у BMP фотографије, RAW фотографије или у видео датотеке.

# Надгледање током рада

Док је Фото-бунар покренут, он примећује измене направљене споља у било којој датотеци фотографије. Када се датотека фотографије промени, Фото-бунар поново чита датотеку и ажурира ваш преглед фотографије и метаподатака.

Имајте у виду да Фото-бунар проверава све датотеке фотографија на измене при покретању, али се само датотеке фотографија садржане у директоријуму библиотеке надгледају у реалном времену након покретања. Надамо се да ћемо уклонити ово ограничење у будућем издању.